text: Politiet advarer mod brug af åben ild
  26 april 2013 kl. 07.06
  Selvom man ikke lige kan se det i dag, så er naturen mange steder så tør, at politiet advarer mod brug af åben ild.
  I dag er der næppe mange, der vil grille eller lave bål.
  Men vejret i morgen og søndag kan indbyde til det, så Syd- og Sønderjyllands Politi opfordrer på vegne af kommunernes brand- og redningsberedskaber at udvise stor forsigtighed.
  Kommunernes brand- og redningsberedskaber har konstateret, at der særligt på vestkysten er meget tørre naturområder, og det giver en høj brandfare.
  Skulle du få trang til at tænde op i grillen og stege et par gode bøffer, skal du altså være yderst opmærksom. Sørg for at have en skumslukker, haveslange eller spande med vand inden for rækkevidde og forlad aldrig grillen uden opsyn.
  Smid aldrig cigaretskod, gløder eller lignende i naturen, lyder opfordringen.
  Brug kun de særligt indrettede bålpladser, hvis du skal tænde bål eller grill. Vær opmærksom på bålet og forlad det aldrig, før det er helt slukket.
  